宿薦福寺東池有懷故園因寄元校書
作者：李端
朝代：唐

paragraphs: 暮雨風吹盡，東池一夜涼。
伏流迴弱荇，明月入垂楊。
石竹閒開碧，薔薇暗吐黃。
倚琴看鶴舞，搖扇引桐香。
舊筍方辭籜，新蓮未滿房。
林幽花晚發，地遠草先長。
撫枕愁華鬢，凭欄想故鄉。
露餘清漢直，雲卷白榆行。
驚鵲仍依樹，遊魚不過粱。
繫舟偏憶戴，炊黍願期張。
末路還思借，前恩詎敢忘。
從來叔夜嬾，非是接輿狂。
衆病嬰公幹，羣憂集孝璋。
慙將多誤曲，今日獻周郎。